b'\n_START_ARTICLE_\nMarcinkoni\xc5\xb3 seni\xc5\xabnija\n_START_SECTION_\nGeografija\n_START_PARAGRAPH_\nYra Lietuvos pietuose, pasienyje su Baltarusija. Did\xc5\xbei\xc4\x85j\xc4\x85 dal\xc4\xaf u\xc5\xbeima mi\xc5\xa1kai ir pelk\xc4\x97s, \xc4\x8dia yra Dz\xc5\xabkijos nacionalinis parkas, kurio adminstracinis centras ir muziejus yra Marcinkonyse, ir \xc4\x8cepkeli\xc5\xb3 rezervatas (\xc4\x8cepkeli\xc5\xb3 pelk\xc4\x97\xc2\xa0\xe2\x80\x93 did\xc5\xbeiausia Lietuvoje). Seni\xc5\xabnija viena did\xc5\xbeiausi\xc5\xb3 Lietuvoje savo plotu (juo lenkia kai kurias savivaldybes) ir sykiu viena re\xc4\x8diausiai gyvenam\xc5\xb3 teritorij\xc5\xb3, vos 3,5 gyventojo \xc4\xaf kvadratin\xc4\xaf kilometr\xc4\x85\xc2\xa0\xe2\x80\x93 tankumas smarkiai atsilieka nuo Lietuvos vidurkio (apie 55 gyv./km\xc2\xb2) ir labiau primena retai gyvenam\xc5\xb3 vidurin\xc4\x97s Azijos ar Okeanijos \xc5\xa1ali\xc5\xb3 tankumus. Per seni\xc5\xabnijos teritorij\xc4\x85 teka Merkys, \xc5\xaala, Gr\xc5\xabda._NEWLINE_Seni\xc5\xabnijoje yra daug i\xc5\xa1likusi\xc5\xb3 drev\xc4\x97t\xc5\xb3 pu\xc5\xa1\xc5\xb3.\n_START_SECTION_\nEkonomika\n_START_PARAGRAPH_\nI\xc5\xa1 dalies remiasi turizmu (Dz\xc5\xabkijos nacionalinio parkas). Kuriasi kaimo turizmo sodybos (jau 7), \xc4\xafrengti sve\xc4\x8di\xc5\xb3 namai Marcinkonyse. Atgimsta tradiciniai amatai. Veikia medienos apdirbimo \xc4\xafmon\xc4\x97.\n_START_SECTION_\nSusisiekimas\n_START_PARAGRAPH_\nKeli\xc5\xb3 tinklas labai retas, daugiausia d\xc4\x97l ypa\xc4\x8d ma\xc5\xbeo gyventoj\xc5\xb3 tankumo. Asfaltuoti keliai sujungia Marcinkonis su Merkine ir Var\xc4\x97na, vienas j\xc5\xb3 nueina link pietini\xc5\xb3 kaim\xc5\xb3, o visi kiti keliai yra neasfaltuoti\xc2\xa0\xe2\x80\x93 iki kai kuri\xc5\xb3 kaim\xc5\xb3 net po keliasde\xc5\xa1imt kilometr\xc5\xb3 reikia va\xc5\xbeiuoti \xc5\xbevyrkeliais ar netgi i\xc5\xa1vis negr\xc4\xafstais keliais. D\xc4\x97l \xc5\xa1ios prie\xc5\xbeasties susisiekimas \xc5\xbeiem\xc4\x85 gali b\xc5\xabti sunkus. Susisiekti su kitais miestais, \xc4\xafskaitant ir rajono centr\xc4\x85 Var\xc4\x97n\xc4\x85 bei valstyb\xc4\x97s sostin\xc4\x99 Vilni\xc5\xb3 padeda gele\xc5\xbeinkelis, kurio stotis yra Marcinkonyse. Yra dar ir penkios stotel\xc4\x97s, ta\xc4\x8diau nutraukus reisus \xc4\xaf Gardin\xc4\x85, pietin\xc4\x97s stotel\xc4\x97s nebeveikia, veikia tik viena Zervynose. I\xc5\xa1 Marcinkoni\xc5\xb3 \xc4\xaf Vilni\xc5\xb3 nuva\xc5\xbeiuoti traukiniu trunka ma\xc5\xbedaug dvi valandas. Nutraukus Gardino reisus bei pakeitus reis\xc5\xb3 \xc4\xaf Var\xc5\xa1uv\xc4\x85 keli\xc4\x85 \xc4\xaf gele\xc5\xbeinkel\xc4\xaf per \xc5\xa0e\xc5\xa1tokus, \xc5\xa1i kadaise svarbaus Sankt peterburgo-Var\xc5\xa1uvos gele\xc5\xbeinkelio atkarpa neteko reik\xc5\xa1m\xc4\x97s, bet kelis kartus per dien\xc4\x85 \xc4\x8dia va\xc5\xbeiuoja Marcinkoni\xc5\xb3-Vilniaus traukiniai.\n_START_SECTION_\nKult\xc5\xabra, \xc5\xa1vietimas, sveikatos apsauga ir mokslas\n_START_PARAGRAPH_\nYra viena pagrindin\xc4\x97, viena pradin\xc4\x97 mokykla, 2 bibliotekos, laisvalaikio ir pramog\xc5\xb3 centras (teatras, sporto klubas, etnografinis ansamblis), Marcinkoni\xc5\xb3 etnokult\xc5\xabros muziejus, \xc4\x8cepkeli\xc5\xb3 rezervato kra\xc5\xa1totyros muziejus, Dz\xc5\xabkijos nacionalinio parko Marcinkoni\xc5\xb3 informacinis centras. Yra vaistin\xc4\x97, ambulatorija, medicinos punktas.'